Barnaverndarlögin leggja ríka skyldu bæði á almenning og sérstaklega þá sem hafa með börn að gera í starfi sínu að tilkynna til barnaverndarnefnda þegar grunur vaknar um að barn búi við vanrækslu eða ofbeldi eða stefni heilsu sinni og þroska í hættu . Starfsfólk í heilbrigðisþjónustu og skóla er í lykilaðstöðu til að meta hvort ástand , líðan eða umönnun barns sé þannig háttað að tilkynna eigi um það til barnaverndarnefndar . Því hafa verið gerðar verklagsreglur til að reyna að auðvelda mat á því hvenær beri að tilkynna og veita barnaverndarnefnd upplýsingar og hvernig tilkynningum er háttað . Það hefur borið á því að aðilar hafa ekki verið meðvitaðir um verklagsreglurnar og því þykir rétt að árétta þær hér . Árið 2003 voru gefnar út verklagsreglur um tilkynningaskyldu heilbrigðisstarfsfólks til barnaverndarnefnda . Verklagsreglurnar voru unnar af nefnd en í henni áttu sæti fyrir hönd Landsspítala Háskólasjúkrahúss Jón R. Kristinsson , læknir , Theodór Friðriksson , læknir og Kristín Einarsdóttir , hjúkrunarfræðingur . Fulltrúar barnaverndaryfirvalda voru Halldóra Gunnarsdóttir , félagsráðgjafi hjá Barnavernd Reykjavíkur ; Hrefna Friðriksdóttir , lögfræðingur á Barnaverndarstofu og Anni G. Haugen , deildarstjóri á Barnaverndarstofu . Verklagsreglurnar voru kynntar á Landspítalanum auk þess sem landlæknir sendi þær öllum heilsugæslustöðvum landsins og er með þær á heimasíðu embættisins þannig að heilbrigðisstarfsfólk geti nýtt sér þær þegar þörf er á . Þá var vorið 2006 skipaður starfshópur þar sem í sátu fulltrúar frá menntamálaráðuneyti , Sambandi íslenskra sveitarfélaga , Barnavernd Reykjavíkur og Barnaverndarstofu . Markmið starfshópsins var að semja verklagsreglur um tilkynningarskyldu starfsfólks leik - , grunn - og framhaldsskóla til barnaverndarnefnda . Starfshópurinn leitaði umsagna m.a. hjá félögum leikskóla - , grunnskóla - og framhaldsskólakennara , skólastjórafélaginu , félagi náms - og starfsráðgjafa , félagi íslenskra skólafélagsráðgjafa , félagi skólahjúkrunarfræðinga og Heimili og skóla . Verklagsreglurnar voru sendar öllum hlutaðeigandi í lok árs 2006 . Verklagsreglunum er ætlað að minna á tilkynningaskylduna og um leið að auðvelda og skýra þær boðleiðir sem nota þarf . Það er von Barnaverndarstofu að þær geti þannig stuðlað að meiri og markvissari samvinnu aðila í málefnum barna sem þurfa vernd , stuðning og umönnun frá þessum starfshópum . Verklagsreglurnar eru aðgengilegar á heimasíðunni undir Barnaverndarstofa - verklagsreglur .